75. की केलनि ओ ?
 "सुनै जाउ । अहाँ सब बुझनुक छी । नीक-बेजाए बुझैत छी । हमर बेटाकेँ जीतेलेसँ अहाँ सभक भला हएत । " एकटा नेता जी चुनावी सभाकेँ सम्बोधिक कऽ रहल छलाह । तखने भीड़सँ किओ बाजलै " एहन की खास बात अछि अहाँक बेटामे जे ओकरा बिनु भला नै हेतै । "
नेता जी एक गिलास पानि पीबैत कहलनि " ओ पढ़ल- लिखल अछि । अहाँक समस्या बूझि सकैत अछि । सांसदमे धारा-प्रवाह बाजि सकैत अछि । आ एकटा प्लस प्वाइन्ट ई जे ओ युवा अछि । "
भीड़ समवेत स्वरमे बाजि उठल " ई सब तँ ठीक अछि, मुदा ओ अपन धरतीपर रहल कहाँ । सब दिन विदेशे रहल । अहाँ दलबदलू छलहुँ तँ बेटोक सम्भावना बढ़ि जाइत अछि , आ आइ धरि ओ हमरा सब लेल करबे की केलथि ? अहाँ पाइ बले छी आ अहाँक विरोधी काज बले । पहिने बेटाकेँ कहियौ समाजक दुख देखबाक लेल तखन भोट भेटत । जाउ . . . जाउ ने । "